Mistiçismo

Mistiçismo -  attezamento spritoâ, e conseguente prattica de vitta, ch'a tende a l'union con l'assoluo mediante o superamento di limmiti de l'esperiença senscibbile ò l'anullamento da personalitæ individoâ. In senso storico-religiozo se ciamma mistiçismo un tipo de comportamento religiozo teizo a 'n continno contatto co-o mondo do sacro, reduxendo progrescivamente o spaççio de vitta 'profan'.

Inte religioin de l'Axia antiga
Into mistiçismo indian s'aferma che a realtæ a l'è inte l'Un, definibbile solo in forma negativa; l'añima umaña a l'anela a riconzonzise co-a divinitæ da quæ a l'è parte, inte 'n'union paragonâ a quella erotica. Into buddismo, ch'o no credde inte 'na divinitæ personâ, o mistiçismo o s'esprimme inte l'aspiaçion a-a libertæ da i aparençe do mondo.

Into mondo clascico
O mistiçismo do mondo clascico o l'apâ fortemente influençao da-e religioin misteiche. O Platon o descrive l'asceiza da-o mueive a l'Un comme 'n'iniçiaçion misteica. Fuzindo da-a natua mortâ e da-o mondo senscibbile, l'ommo o se rende scimmile a-a divinitæ. A filozofia comme mezo d'ascimilaçion a-o divin a l'aviâ gran importança in Filon Lusciandrin e into neoplatonismo do Plotin. Un'influença platonnica a l'è presente into sufismo islammego ascì.

O mistiçismo ebraico
A forma ciu antiga de mistiçismo ebraico a niatri notta, rent'a-o Filon, a l'è quella praticâ da-i essen de Qumran, che credeivan inta poscibilitæ d'unîse a-o curto çeleste de Dê praticao da-i angei. A corente ciu notta do mistiçismo ebraico a l'è a qabbalah ("tradiçion"): a nasce into 13° sec. ma a l'è precedua da-a lettiatua mistica dita merkabah ("caro", quello co-o quæ l'Elia o l'asceize a-o çê).

O mistiçismo crestian
O mistiçismo crestian, ch'o risente de l'ereditæ do platonismo e de religioin misteiche, o l'è però inseparabbile da l'existença de fe', ch'a l'è union con Dê in Cristo, poscibbile a tutti i fedeli. Tuttavia za in Paolo compâ ascì l'idea de 'na conoscença riservâ a-i fedeli ciu matui. Aostin o sottolinnia comme questa poscibilitæ a segge 'n don da graççia de Dê. Pe o psœüdo-Dionigi l'Aeropagita, ch'o l'elabboa a primma teoria do mistiçismo crestian inta Teologia mistica, existe 'na forma de conoscença supeiô e inmediâ de realtæ çeleste. Tomaxo d'Aquin o parla de conoscença mistica comme don do Sprito Santo ch'o rende "connaturali" a Dê. S. Bonaventua o definisce a mistica "conoscença sperimentâ de Dê". Questa definiçion a l'unisce segge o mistiçismo de tipo speculativo (comme quello de Eckhart) segge quello affetivo e sponsâ, proppio p.ez. de s. Benardo, de Ildegarda de Bingen, de Cattæña da Siena e, in Etæ moderna, de Texo d'Avila e Zane da Croxe. Into 20° sec. s'asciste a 'na renascita di studdi in sciô mistiçismo, segge in ciave teologica segge storico-religioza.

 Atri progetti 

Categorîa:Religion